b'\n_START_ARTICLE_\nLiudvikas La\xc5\xa1as\n_START_PARAGRAPH_\nLiudvikas La\xc5\xa1as (g. 1933 m. bir\xc5\xbeelio 4 d. Kaune) \xe2\x80\x93 Lietuvos biotechnologas endokrinologas, habilituotas technologijos moksl\xc5\xb3 daktaras.\n_START_SECTION_\nBiografija\n_START_PARAGRAPH_\nT\xc4\x97vai Vladas La\xc5\xa1as ir Janina La\xc5\xa1ien\xc4\x97, brolis Algirdas La\xc5\xa1as, sesuo Aldona Janina La\xc5\xa1ait\xc4\x97-\xc5\xa0lia\xc5\xbeien\xc4\x97, \xc5\xbemona Danut\xc4\x97 La\xc5\xa1ien\xc4\x97. Baig\xc4\x97 Kauno politechnikos institut\xc4\x85. 1964 m. technikos moksl\xc5\xb3 daktaras._NEWLINE_1956\xe2\x80\x931959 m. Organopreparat\xc5\xb3 fabriko Kaune technologas, 1959\xe2\x80\x931966 m. Kauno politechnikos instituto d\xc4\x97stytojas. 1978\xe2\x80\x931991 m. TSRS medicinos moksl\xc5\xb3 akademijos Eksperimentin\xc4\x97s endokrinologijos ir hormon\xc5\xb3 chemijos instituto Kauno filialo Hormonologijos (iki 1991 m. Hormon\xc5\xb3 chemijos ir veikimo mechanizm\xc5\xb3) laboratorijos vadovas ir Endokrinologijos instituto tarybos pirmininkas, 1991\xe2\x80\x932004 m. Kauno medicinos universiteto (iki 1998 m. Kauno medicinos akademija) Endokrinologijos instituto direktorius. Nuo 1994 m. Lietuvos endokrinologijos centro direktorius, nuo 1993 m. profesorius.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 tyrim\xc5\xb3 sritis \xe2\x80\x93 natyvini\xc5\xb3 ir modifikuot\xc5\xb3 baltymini\xc5\xb3 hormon\xc5\xb3, daugiausia hipofiz\xc4\x97s, pramonin\xc4\x97s kompleksin\xc4\x97s biotechnologijos, hormoniniai preparatai \xc5\xbeema\xc5\xabgi\xc5\xa1kumui, kai kurioms nevaisingumo formoms, kaul\xc5\xb3 ir kitoms ligonis gydyti. Sta\xc5\xbeavo Did\xc5\xbeiosios Britanijos 1970 m., 1971 m. Man\xc4\x8desterio, 1985 m., 1991 m. Birmingemo, 1978 m. JAV Kalifornijos ir Merilendo universitetuose. Su kitais paskelb\xc4\x97 apie 300 mokslini\xc5\xb3 straipsni\xc5\xb3. 21 i\xc5\xa1radimas ir 9 patentai\n_START_SECTION_\nPakaun\xc4\x97s \xc4\xafvykiai\n_START_PARAGRAPH_\n1993 m. Lietuvoje pla\xc4\x8diai nuskamb\xc4\x97jo istorija apie Pakaun\xc4\x97s savanori\xc5\xb3 mai\xc5\xa1t\xc4\x85 ir j\xc5\xb3 dalyvi\xc5\xb3 savival\xc4\x99 u\xc5\xbegrobtoje profesoriaus \xc5\xa1eimos sodyboje Riogli\xc5\xa1ki\xc5\xb3 mi\xc5\xa1ke.  Pasibaigus \xc5\xa1iems \xc4\xafvykiams, niekas i\xc5\xa1 savanori\xc5\xb3 nepasi\xc5\xabl\xc4\x97 pagalbos sutvarkant sodyb\xc4\x85, galiausiai \xc5\xa1eimininkai rado j\xc4\x85 sudegint\xc4\x85.'